SEU1300 – Sensorveiledning – V2020

I emnet *SEU1300 – Polen, Tsjekkia og Balkan: Litteratur og samfunn* får studentene innføring i viktige problemstillinger knyttet til forholdet mellom litteratur og samfunn i Sentral-Europa og på Balkan. Pensum gjør studentene kjent med litterære verk av ulike sjangre og trener dem i tekstanalytiske metoder gjennom at de leser litteraturteoretiske og litteraturhistoriske tekster.

For å prøve denne kunnskapen, gis studentene en hjemmeeksamen over 3 dager, der de velger én av 3 ulike oppgaver, som alle tar for seg ulike aspekter ved pensumlitteraturen. Hjemmeeksamen karaktersettes med en skala fra A til F. Kravene som stilles til de enkelte karakterene, er som følger (basert på ILOS’ karakterbeskrivelser):

**A** – Besvarelsen utmerker seg og er løst med svært god forankring i og forståelse av pensumlitteraturen. Besvarelsen bærer preg av svært god refleksjonsevne og selvstendighet. Den utmerker seg dessuten gjennom å være nøyaktig, metodisk og teoretisk sikker, og gjennom å ha en svært god språkføring og en klar og systematisk struktur.

**B** – Besvarelsen er løst med meget god forankring i og forståelse av pensumlitteraturen. Besvarelsen viser meget god refleksjonsevne og selvstendighet. Den bærer dessuten preg av nøyaktighet og meget god metodisk og teoretisk innsikt, og av meget sikker språkføring og en klar og systematisk struktur.

**C** – Besvarelsen er løst med god forankring i og forståelse av pensumlitteraturen. Besvarelsen viser god refleksjonsevne og selvstendighet på de viktigste områdene. Den har god bruk av metode og teori, og språkføringen og strukturen er bra.

**D** – Besvarelsen er løst med en viss grad av refleksjonsevne og selvstendighet, men oppviser noen vesentlige svakheter i forholdet til og forståelsen av pensumlitteraturen, teori- og metodebruk og oppbygging. Språkføringen og formuleringsevnen bærer preg av usikkerhet.

**E** – Besvarelsen er løst med liten grad av refleksjonsevne og selvstendighet, og har vesentlige mangler i forholdet til og forståelse av pensumlitteraturen, av teori- og metodebruk og oppbygging. Språkføringen og formuleringsevnen er usikker.

**F** – Besvarelsen tilfredsstiller ikke minimumskravene. Den viser mangel på både refleksjonsevne og selvstendighet. Besvarelsen viser manglende forståelse av pensumlitteraturen, av metodebruk og oppbygging.